ಆನ್ ಲೈನ್ ನಲ್ಲಿ ಹೆರಿಗೆ: ಪ್ರಶಂಸೆಗೆ ಪಾತ್ರವಾದ ಹಾವೇರಿ ಮಹಿಳೆಯರ ಸಾಹಸ! ಕೊರೊನಾ ವೈರಸ್ ಹಾವಳಿಯಿಂದಾಗಿ ಮಹಿಳೆಯರು ಹಾಗೂ ವೈದ್ಯೆ ಆನ್ ಲೈನ್ ನಲ್ಲಿ ಹೆರಿಗೆ ಮಾಡಿದ ಕುತೂಹಲಕಾರಿ ಘಟನೆ ಹಾವೇರಿಯ ಹಾನಗಲ್ ತಾಲೂಕಿನಲ್ಲಿ ನಡೆದಿದೆ. ಭಾನುವಾರ ಲಾಕ್ ಡೌನ್ ಜಾರಿಯಲ್ಲಿ ಇದ್ದಿದ್ದರಿಂದ ಹೆರಿಗೆ ನೋವಿನಲ್ಲಿ ವಾಸವಿ ಎಂಬ ಮಹಿಳೆ ನರಳುತ್ತಿದ್ದರು. ಹೆರಿಗೆ ನೋವು ಕೇಳಿಸಿಕೊಂಡ ಅಕ್ಕಪಕ್ಕದ 5ರಿಂದ 7 ಮನೆಯ ಮಹಿಳೆಯರು ಸ್ಥಳಕ್ಕೆ ದೌಡಾಯಿಸಿದ್ದಾರೆ. ಮಗು ಆಗಲೇ ಅರ್ಧ ಹೊರಗೆ ಬಂದಿದ್ದರಿಂದ ವಾಹನದಲ್ಲಿ ಆಸ್ಪತ್ರೆಗೆ ಕರೆದುಕೊಂಡು ಹೋಗುವುದು ಕೂಡ ಆಪಾಯ ಸ್ಥಿತಿಯಲ್ಲಿತ್ತು. ಈ ಸಂದರ್ಭದಲ್ಲಿ ಮಹಿಳೆಯರು ವೈದ್ಯರಿಗೆ ಕರೆ ಮಾಡಿದಾಗ ಅವರ ಸಲಹೆ ಮೇರೆಗೆ ಹೆರಿಗೆ ಮಾಡಿಸಿದ್ದಾರೆ. ಹುಬ್ಬಳ್ಳಿಯ ಏಮ್ಸ್ ವೈದ್ಯೆ ಪ್ರಿಯಾಂಕ ಎಂಬುವವರು ಕೋವಿಡ್ ಕರ್ತವ್ಯದಲ್ಲಿ ಇದ್ದರೂ ಹೆರಿಗೆ ಮಾಡಿಸುವುದು ಹೇಗೆ ಎಂದು ಸಲಹೆ ನೀಡಿದ್ದಾರೆ. ಅವರ ಸಲಹೆ ಮೇರೆಗೆ ಮಹಿಳೆಯರು ಹೆರಿಗೆ ಮಾಡಿಸಿದ್ದು, ತಾಯಿ ಮತ್ತು ಮಗು ಇಬ್ಬರೂ ಆರೋಗ್ಯವಾಗಿದ್ದಾರೆ.